**Tarulangetise proovivõtu metoodika**

1. **Veendu enda turvalisuses** – kanna mesiniku kaitseülikonda, vajadusel mesiniku kindaid (millele saab peale tõmmata latekskindad) ja mugavaid jalanõusid (millele saab peale tõmmata kilesussid). Kindad ja kilesussid aitavad tagada selle, et eosed ei levi mesilagruppide vahel.
2. **Enne proovide koguma asumist veendu, et sul on järgnev varustus:**

* Ühekordsed latekskindad ja kilesussid (mesinik soetab ise)
* Desovahend Virkon S või muu peitli jm inventari desinfitseerimiseks **vajadusel (eelistatud on ühekordsed proovivõtuvahendid).**
* Proovivõtu tops (puhas, suletav kuni 1500 ml anum)
* Ühekordne väike (panni)labidas proovi kraapimiseks tarupõhjadelt
* Veekindel marker topside märgistamiseks – mesinik märgistagu tops vastavalt PRIAS registreeritud grupi koodile.
* Prügikott, kuhu ühekordselt kasutatavad proovivõtuvahendid visata
* **Protokoll, kus proovide kogumine fikseerida (Eelnevalt EKMÜ poolt mesinikele saadetud)**

**Proovi kogumine:**

**Proovide kogumist koordineerib hanke võitja läbi piirkondlike usaldusmesinike võrgustiku.**

Kuni 10 perega grupis võtta kõigist **elus** mesilasperedest koondproov ning **märkida protokolli ka perede arv**. s.t. 1500 ml proovianumasse kraabitakse mesilagrupis olevatest elusatest tarudest tarulangetis (surnud mesilased + vaha jm, mis tarulangetises leidub). 1500 ml tops täidetakse võimaluse korral vähemalt 3/4 ulatuses tarulangetisega. **NB! Mitte panna topsi ääreni täis, sest see raskendab kaane sulgemist** ja suureneb ristsaastumise ohtu.

**Kui ei ole võimalik ettenähtud proovikogust koguda, siis koguda nii palju kui võimalik.** Proovid kogutakse kuivast langetisest (hallitanud ja niisket langetist mitte võtta). Kui mesilagrupp on suurem kui 10 peret siis võetakse kaks proovi (kui mesilagrupis on nt 11 mesilaspere, siis pole kahe proovi kogumine kindlasti otstarbekas. Kui mesilagrupis on üle 15 mesilaspere, siis on otstarbekas võtta 2 proovi. **Konsulteerige usaldusmesinikega!** ).

(**NB! Mesinik peab sel juhul proovi markeerima selliselt, et ta hiljem suudaks ühest grupist kogutud mitu proovi viia kokku ka konkreetsete tarudega) (siinkohal on oluline võimalikult detailselt täita proovi võtmiseks ettenähtud protokoll)**.

Hukkunud mesilasperedest proovide kogumist palume konsulteerida usaldusmesinikega (kui pere on näiteks nälga surnud või langenud hiire/nugise rüüste ohvriks jm siis pole mõtet kindlasti proovi koguda). Kui mesilaspere on hukkunud mõnel muul seletamatul põhjusel, siis sel juhul on proovi kogumine õigustatud ja **surnud perede proovid koguge koondproovina eraldi topsi ja märkige kindlasti ka protokolli ja topsi kaanele, et tegu surnud perede prooviga!**

Proovivõtulabidaga kraabitakse tarulangetis tarupõhjalt kokku ja tõstetakse proovivõtutopsi. NB! Palun ärge pange proovivõtutopsi silmini täis, sest kaane sulgemisel võib see üle ääre hakata ajama. **Veenduge ka, et tops ja topsi kaas jääks väljastpoolt puhtaks, sest see vähendab oluliselt ristsaastumise ohtu!**

Kui Te võtate proove mitmest mesilagrupist, siis tagage, et igas mesilagrupis kannate ühekordselt kasutatavaid latekskindaid, kilesusse ja ühekordset labidat – kui proov võetud, siis visake ühekordsed kasutatud asjad prügikotti. Vajadusel desinfitseerige peitel jm töövahend.

Proov markeerige (PRIA kood) veekindla markeriga. NB! Palun kirjutage proovi kood (PRIA kood) kaane peale, kuid selliselt et see ei hõlmaks kogu kaanel olevat ruumi! Juhul kui mesilagrupp pole PRIA-s registreeritud, siis soovitame seda teha ja hankida endale vastav unikaalne mesilagrupi kood!

Kui proov(id) kogutud, siis viige need koheselt sügavkülma ja oodake kuniks piirkonna usaldusmesinik võtab Teiega ühendust.